Meddalwedd Deallusrwydd Artiffisial Cynhyrchiol ac Uniondeb Academaidd: canllaw byr i fyfyrwyr

# Rhagarweiniad

Mae meddalwedd deallusrwydd artiffisial cynhyrchiol (gen-AI) yn dod yn rhan gynyddol o'n bywydau, gydag ystod o wasanaethau am ddim a thanysgrifiadau am gael. Wrth i ddefnydd cymdeithasol a chyflogaeth o ddeallusrwydd artiffisial cynhyrchiol dyfu, mae'n bwysig bod addysg yn cofleidio defnydd priodol a moesegol.

Mae’r brifysgol eisiau i chi fod â’r sgiliau deallusrwydd artiffisial cynhyrchiol a fydd eu hangen arnoch yn eich gyrfa yn y dyfodol, fodd bynnag, bydd y brifysgol yn sicrhau ei bod yn cynnal uniondeb academaidd ei rhaglenni, ac yn y pen draw, mai chi (ac nid meddalwedd deallusrwydd artiffisial cynhyrchiol) sy'n bodloni deilliannau dysgu eich gradd.

# Beth all technoleg deallusrwydd artiffisial cynhyrchiol fod yn ddefnyddiol ar ei gyfer?

Gall deallusrwydd artiffisial cynhyrchiol fod yn hynod ddefnyddiol o ran, er enghraifft:

* Trefnu nodiadau wedi eu teipio
* Helpu i esbonio cysyniadau
* 'Glanhau' trawsgrifiadau awtomatig o fideos
* Cyfieithu testun (e.e. o bapur ymchwil neu destun)
* Crynhoi ffynonellau cyhoeddedig
* Datblygu syniadau neu gynlluniau
* Helpu i wella gramadeg
* Dadansoddi neu drin data
* Cynhyrchu cynnwys delwedd, fideo a sain

# Beth yw cyfyngiadau posibl deallusrwydd artiffisial cynhyrchiol?

* Ni ellir gwarantu cywirdeb ffeithiol bob amser.
* Posibilrwydd y bydd yn cynhyrchu gwybodaeth ffug – gall fod yn anodd gwahaniaethu rhwng ffaith a ffuglen.
* Nid yw technoleg deallusrwydd artiffisial cynhyrchiol yn gwneud cystal mewn pynciau arbenigol.
* Mae modd i ffynonellau gael eu ffugio.
* Mae yna botensial i ogwyddo at safbwyntiau Gorllewinol a photensial i barhau â stereoteipiau.
* Mae rhai ieithoedd nad oes ganddynt gynrychiolaeth ddigonol yn y Modelau Iaith Mawr sy'n sail i ddeallusrwydd artiffisial cynhyrchiol.

# Deallusrwydd Artiffisial Cynhyrchiol ac asesu

**Nid yw’r** brifysgol yn eich gwahardd rhag defnyddio deallusrwydd artiffisial cynhyrchiol yn eich astudiaethau. Fodd bynnag, mae angen i’r defnyddfod yn **foesegol** ac yn **briodol**.

Mae gan y brifysgol gategorïau deallusrwydd artiffisial cynhyrchiol ar gyfer asesu, sy'n eich tywys o ran sut y gellir defnyddio deallusrwydd artiffisial cynhyrchiol wrth gwblhau'r asesiad. Caiff y categorïau deallusrwydd artiffisial cynhyrchiol eu hegluro yn Nhabl 1.

Os oes unrhyw reolau neu ofynion pwnc-benodol ynghylch deallusrwydd artiffisial cynhyrchiol a osodir gan sefydliadau achredu neu broffesiynol, bydd y rhain yn cael eu cyfleu i chi lle bo angen.

Tabl 1: Categorïau deallusrwydd artiffisial cynhyrchiol ar gyfer asesu

|  |  |  |  |
| --- | --- | --- | --- |
| **Categori** | **Asesiadau Categori 1** | **Asesiadau Categori 2** | **Asesiadau Categori 3** |
| **Diffiniad** | **Gellir defnyddio deallusrwydd artiffisial cynhyrchiol i baratoi ar gyfer yr asesiad**, fodd bynnag, mae math a logisteg yr asesiad yn golygu **nad yw'n bosibl i chi ddefnyddio meddalwedd deallusrwydd artiffisial cynhyrchiol yn ystod yr asesiad ei hun.** | Gallwch ddefnyddio deallusrwydd artiffisial cynhyrchiol **i'ch helpu i gwblhau'r asesiad**, ond rhaid i chi lynu wrth yr **egwyddor arweiniol isod** a datgan a ydych wedi defnyddio’r dechnoleg, a sut, gan ddefnyddio’r flaenddalen deallusrwydd artiffisial cynhyrchiol. | Mae'r rhain wedi'u cynllunio fel bod **rhaid i chi ddefnyddio deallusrwydd artiffisial cynhyrchiol** fel rhan o'r gofynion asesu er mwyn cefnogi datblygiad sgiliau deallusrwydd artiffisial cynhyrchiol. Rhaid i chi ddatgan sut y defnyddir y dechnoleg gan ddefnyddio'r flaenddalen deallusrwydd artiffisial cynhyrchiol. |
| **Enghreifftiau** | Cyflwyniad yn y cnawd, cyfweliad neu viva voce wedi'i asesu, arholiad yn y cnawd, asesiad ymarferol, llyfr nodiadau labordy neu faes (yn dibynnu pryd y caiff ei gyflwyno), Arholiad Clinigol Strwythuredig Gwrthrychol, asesiad cyfoes yn y dosbarth. | Gwaith cwrs ysgrifenedig, gwaith cwrs sy'n cynnwys allbynnau creadigol, gwaith cwrs yn seiliedig ar weithgareddau profiadau, arholiadau i'w sefyll gartref/ar-lein. | Beirniadaeth o gynnwys a gynhyrchwyd gan ddeallusrwydd artiffisial cynhyrchiol, gwaith cwrs sy'n gofyn i chi ddefnyddio deallusrwydd artiffisial cynhyrchiol e.e. cynhyrchu arteffact. |
| **Egwyddor Arweiniol** | Gellir defnyddio deallusrwydd artiffisial cynhyrchiol i **baratoi** ar gyfer yr asesiad, ond mae'r trefniadau asesu’n golygu na fydd yn bosibl ei ddefnyddio yn yr asesiad ei hun. | Gellir defnyddio deallusrwydd artiffisial cynhyrchiol i helpu i gwblhau'r asesiad, fodd bynnag, dylai **cynnwys** **sylfaenol** y cyflwyniad (e.e., y mynegiant ysgrifenedig sylfaenol, dadleuon, dehongliadau, casgliadau ac ati) o unrhyw waith a gyflwynir i'w asesu fod yn waith y myfyriwr ei hun. | Rhaid i’r asesiad sicrhau mynediad cyfartal at ddeallusrwydd artiffisial cynhyrchiol gyda meini prawf asesu’n canolbwyntio ar effeithiolrwydd defnydd. |

# Blaenddalen Deallusrwydd Artiffisial Cynhyrchiol

Byddwch yn cwblhau ac yn cyflwyno’r flaenddalen hon gyda phob asesiad Categori 2 a Chategori 3. Bydd staff y modiwl yn sicrhau bod copi o'r flaenddalen ar gael i chi fel rhan o'r wybodaeth asesu. Mae copi ar gael yn Atodiad 1. Mae'r brifysgol yn defnyddio’r flaenddalen deallusrwydd artiffisial cynhyrchiol i helpu i hyrwyddo tryloywder ynghylch defnyddio deallusrwydd artiffisial cynhyrchiol ac i ganiatáu i chi ddatgan eich defnydd moesegol a phriodol.

# Deallusrwydd artiffisial cynhyrchiol ac uniondeb academaidd

Er nad yw'r brifysgol yn gwahardd defnyddio deallusrwydd artiffisial cynhyrchiol, mae'n bosibl y gallai defnydd amhriodol neu anfoesegol fynd yn groes i [Weithdrefn Uniondeb Academaidd](https://my.bangor.ac.uk/regulations/procs/documents/BUProc05-2019v3.3.pdf) y brifysgol, a gellir ei gosbi o ganlyniad. Er enghraifft, oherwydd achos o lên-ladrad neu ddefnyddio melin draethodau, neu drwy fynd yn groes i ofynion gonestrwydd (e.e. gwneud datganiad ffug ar y flaenddalen deallusrwydd artiffisial cynhyrchiol).

O ran asesiadau ar raglenni a gwmpesir gan [Weithdrefn Addasrwydd i Ymarfer](https://www.bangor.ac.uk/regulations/procs/proc09.php.en) Prifysgol Bangor, gall defnyddio deallusrwydd artiffisial cynhyrchiol y tu hwnt i'r hyn a ddatganwyd ar y flaenddalen deallusrwydd artiffisial cynhyrchiol a/neu gamliwio ei ddefnydd, fod yn achos o fynd yn groes i ofynion addasrwydd i ymarfer y rhaglen honno. Os yw eich gradd wedi'i chynnwys yn y Weithdrefn Addasrwydd i Ymarfer, bydd hyn yn cael ei egluro i chi.

# Beth os oes gennyf gwestiwn am asesiad?

Os oes gennych unrhyw gwestiynau am asesiad penodol, dylech drafod hynny gyda'r aelod staff a roddodd yr asesiad ichi.

# Atodiad 1

Logo prifysgol

Gall cynnwys a gynhyrchir gan ddeallusrwydd artiffisial fod yn anghywir.

# **Deallusrwydd artiffisial cynhyrchiol mewn datganiad asesiad**

Rhif Myfyriwr 500:\_\_\_\_\_\_\_\_\_\_\_\_\_\_\_\_

Cod y Modiwl:\_\_\_\_\_\_\_\_\_\_\_\_\_\_\_\_\_\_\_\_\_\_

Asesiad:\_\_\_\_\_\_\_\_\_\_\_\_\_\_\_\_\_\_\_\_\_\_\_

Categori Deallusrwydd Artiffisial Cynhyrchiol yr Asesiad (gweler y Cyfarwyddyd Asesu): 2 neu 3 (dylech ddileu yn ôl yr angen)

Mae'r datganiad canlynol yn adlewyrchu fy nefnydd o ddeallusrwydd artiffisial cynhyrchiol o fewn yr asesiad hwn (dewiswch bob un sy'n berthnasol):

|  |  |
| --- | --- |
| **Disgrifiad o'r defnydd** | **Dewiswch (X)** |
| Nid yw deallusrwydd artiffisial cynhyrchiol wedi cael ei ddefnyddio o gwbl wrth gynhyrchu'r asesiad hwn |  |
| Defnyddiwyd deallusrwydd artiffisial cynhyrchiol mewn rôl gynorthwyol i ymchwilio i bynciau ac i ddarparu esboniadau. |  |
| Defnyddiwyd deallusrwydd artiffisial cynhyrchiol mewn rôl gynorthwyol i awgrymu ffynonellau gwybodaeth, e.e. cyhoeddiadau i'w darllen. |  |
| Defnyddiwyd deallusrwydd artiffisial cynhyrchiol mewn rôl gynorthwyol i grynhoi cynnwys cyhoeddiadau neu ffynonellau eraill. |  |
| Defnyddiwyd deallusrwydd artiffisial cynhyrchiol mewn rôl gynorthwyol i gynhyrchu amlinelliad neu strwythur drafft o'm hasesiad.  Nodyn: ar gyfer asesiadau Categori 2, rhaid mai chi sy’n berchen ar gynnwys sylfaenol y cyflwyniad (e.e., y dadleuon, y dehongliadau, y casgliadau ac ati). |  |
| Defnyddiwyd deallusrwydd artiffisial cynhyrchiol mewn rôl gynorthwyol i wella sillafu, gramadeg, strwythur brawddegau a/neu eglurder mynegiant fy asesiad.  Nodyn: ar gyfer asesiadau Categori 2, rhaid mai chi sy’n berchen ar y mynegiant ysgrifenedig sylfaenol. Felly er y gall deallusrwydd artiffisial cynhyrchiol gywiro camgymeriadau, rhaid iddo beidio â chynhyrchu'r cynnwys gwirioneddol. |  |
| Defnyddiwyd deallusrwydd artiffisial cynhyrchiol mewn rôl gynorthwyol i gyfieithu testun wrth gynhyrchu'r gwaith. |  |
| Defnyddiwyd deallusrwydd artiffisial cynhyrchiol mewn rôl gynorthwyol i ddadansoddi data a/neu gynhyrchu delweddiadau o ddata. |  |
| Defnyddiwyd deallusrwydd artiffisial cynhyrchiol mewn rôl gynorthwyol i helpu i gynhyrchu allbynnau creadigol e.e. celf, delweddaeth, ffilm, cerddoriaeth, ysgrifennu creadigol. |  |
| Defnyddiwyd deallusrwydd artiffisial cynhyrchiol mewn rôl gynorthwyol i fireinio cod cyfrifiadurol a/neu allbwn arall. |  |
| Defnyddiwyd deallusrwydd artiffisial cynhyrchiol mewn rôl gynorthwyol arall (disgrifiwch): |  |
| Defnyddiwyd deallusrwydd artiffisial cynhyrchiol yn llawn i gwblhau asesiad Categori 3 ac roedd y defnydd yn cydymffurfio â'r cyfarwyddiadau asesu a ddarparwyd. |  |

**Drwy ddefnyddio’r flaenddalen hon a nodi fy ID myfyriwr uchod, rwy’n datgan fy mod wedi darparu manylion gonest a chywir ynghylch fy nefnydd o ddeallusrwydd artiffisial cynhyrchiol yn yr asesiad hwn.**